Predkladacia správa

Vláda Slovenskej republiky v zmysle svojho vládneho programu sa zaviazala aktívne riešiť aj problémy národnostných menšín. Uznesením vlády SR č. 821/1999 z 27. 9. 1999 prijala vláda SR materiál „Stratégia vlády SR na riešenie problémov rómskej národnostnej menšiny a súbor opatrení na jej realizáciu – I. etapa“ V rámci tohto dokumentu sa podporujú konkrétne projekty na riešenie problémov rómskej komunity.
Zákonom č. 586/2001 Z. z. o štátnom rozpočte na rok 2002 do kapitoly Všeobecná pokladničná správa – Rezerva na projekty riešenia problémov rómskej komunity (Oddiel 10, skupina 10.7.0 a podskupina 722003) boli vyčlenené finančné prostriedky v sume 15 mil. Sk a na Sociálne a kultúrne potreby rómskej komunity (Oddiel 08, skupina 08.2.0.8, podskupina 642001) vyčlenené finančné prostriedky v sume 35 mil. Sk, celkom 50 mil. Sk.
V prekladanom návrhu na použitie prostriedkov štátneho rozpočtu, uvedených v zákone č. 586/2001 Z. z. o štátnom rozpočte na rok 2002 v kapitole Všeobecná pokladničná správa – Sociálne a kultúrne potreby rómskej komunity – VI. časť je na rokovanie vlády navrhnutých 19 projektov v celkovej sume 10 995 675 Sk. Projekty sú uvedené v prílohe č. 1 a 2.
Navrhované projekty sú v súlade s prioritami vlády SR pre rómske komunity, eventuálne riešia havarijné situácie v predmetných lokalitách.
Materiál nemá zvýšený dopad na štátny rozpočet, ani priamy dosah na zamestnanosť. Projekty obsiahnuté v materiáli predstavujú realizáciu priorít vlády SR v oblasti rómskej politiky, odsúhlasené vládou SR na rok 2002.